
# ÚVOD

V nariadení (EÚ, Euratom) č. 1141/2014 o štatúte a financovaní európskych politických strán a európskych politických nadácií[[1]](#footnote-1) (ďalej len „nariadenie o európskych politických stranách“) sa stanovujú podmienky upravujúce štatút a financovanie politických strán a politických nadácií na európskej úrovni. Na základe tohto nariadenia sa európske politické strany a nadácie, ktoré spĺňajú viaceré podmienky, môžu stať európskym právnym subjektom prostredníctvom registrácie na európskej úrovni, čím získajú prístup k európskej finančnej podpore. K týmto podmienkam patrí dodržiavanie hodnôt (v programe aj v činnostiach), na ktorých je založená Únia a ktoré sú uvedené v článku 2 Zmluvy o Európskej únii: úcta k ľudskej dôstojnosti, sloboda, demokracia, rovnosť, právny štát a rešpektovanie ľudských práv vrátane práv osôb patriacich k menšinám. Na účely registrácie a monitorovania európskych politických strán a nadácií a v prípade potreby aj na účely ukladania sankcií týmto stranám a nadáciám bol vytvorený nezávislý Úrad pre európske politické strany a nadácie (ďalej len „úrad“), ktorého úlohou je aj posudzovať prípady, v ktorých tieto subjekty údajne nedodržiavajú tieto základné európske hodnoty.

Nariadenie o európskych politických stranách bolo prijaté 22. októbra 2014 a nadobudlo účinnosť dvadsiatym dňom po jeho uverejnení v úradnom vestníku, teda 24. novembra 2014. Väčšina ustanovení tohto nariadenia sa uplatňuje od 1. januára 2017. Komisia však bola požiadaná, aby najneskôr do 1. júla 2015 prijala delegované akty uvedené v článku 7 ods. 2 a v článku 8 ods. 3 písm. a).

# PRÁVNY ZÁKLAD

Predkladaná správa sa vyžaduje podľa článku 36 ods. 2 nariadenia o európskych politických stranách. Podľa uvedeného ustanovenia sa Komisii zveruje delegovanie právomocí na obdobie piatich rokov od 24. novembra 2014 a Komisia je povinná vypracovať správu týkajúcu sa delegovaných právomocí najneskôr deväť mesiacov pred uplynutím tohto päťročného obdobia, t. j. pred 24. februárom 2019. V tom istom článku sa stanovuje, že delegovanie právomocí sa automaticky predlžuje o rovnako dlhé obdobia, pokiaľ Európsky parlament alebo Rada nevznesú voči takémuto predĺženiu námietku najneskôr tri mesiace pred koncom každého obdobia.

# VYKONÁVANIE DELEGOVANÝCH PRÁVOMOCÍ

Podľa nariadenia o európskych politických stranách je Komisia splnomocnená prijímať delegované akty s cieľom:

* 1. zabezpečiť riadne fungovanie registra európskych politických strán a nadácií, pokiaľ ide o (pozri článok 7 ods. 2 nariadenia o európskych politických stranách):
		1. informácie a podporné dokumenty uložené v úrade, pre ktoré má byť register príslušným archívom (ktoré zahŕňajú stanovy, akékoľvek iné dokumenty predložené ako súčasť žiadostí o registráciu, akékoľvek dokumenty od členského štátu sídla, informácie o totožnosti osôb, ktoré sú členmi orgánov alebo zastávajú úrady, ktorým boli zverené právomoci administratívneho, finančného alebo právneho zastúpenia);
		2. materiály, v prípade ktorých má byť register príslušný osvedčovať zákonnosť stanovenú úradom;
	2. identifikovať akékoľvek doplňujúce informácie alebo podporné dokumenty, potrebné na to, aby úrad v plnej miere vykonával svoje povinnosti, pokiaľ ide o fungovanie uvedeného registra európskych politických strán a nadácií [pozri článok 8 ods. 3 písm. a) nariadenia o európskych politických stranách];
	3. zmeniť štandardné vyhlásenie uvedené v prílohe k nariadeniu o európskych politických stranách, pokiaľ ide o konkrétne údaje, ktoré má v prípade potreby vyplniť žiadateľ s cieľom zaistiť dostatočné množstvo informácií o signatárovi, jeho mandáte a európskej politickej strane alebo európskej politickej nadácii, ktorú má poverenie zastupovať [článok 8 ods. 3 písm. b) nariadenia o európskych politických stranách].

Komisia prijala jeden delegovaný akt na základe vyššie uvedeného článku 7 ods. 2 a článku 8 ods. 3 písm. a), konkrétne delegované nariadenie Komisie (EÚ, Euratom) 2015/2401 z 2. októbra 2015 o obsahu a fungovaní registra európskych politických strán a nadácií[[2]](#footnote-2).

Vykonávanie tohto splnomocnenia bolo nevyhnutné na určenie toho, ktoré informácie a doplňujúce a podporné dokumenty sa majú uchovávať v registri.

## DELEGOVANÝ AKT, KTORÝM SA DOPĹŇA NARIADENIE O EURÓPSKYCH POLITICKÝCH STRANÁCH

Podľa článku 7 ods. 1 nariadenia o európskych politických stranách úrad vytvorí a spravuje register európskych politických strán a nadácií (ďalej len „register“). Tento register je archívom informácií, údajov a dokumentov predložených spolu so žiadosťami o registráciu ako európska politická strana alebo európska politická nadácia, ako aj všetkých ďalších informácií, údajov a dokumentov, ktoré predloží európska politická strana alebo európska politická nadácia na základe nariadenia o politických stranách.

Delegované nariadenie (EÚ, Euratom) 2015/2401 bolo prijaté na základe článku 7 ods. 2 a článku 8 ods. 3 písm. a) nariadenia o európskych politických stranách. Stanovujú sa v ňom dokumenty, ktoré európske politické strany a nadácie musia poskytnúť registru, napríklad stanovy, štandardné vyhlásenie pripojené k nariadeniu o európskych politických stranách; podrobný opis ich finančnej, riadiacej a správnej štruktúry a vyhlásenia členských štátov potvrdzujúce, že žiadateľ splnil všetky príslušné vnútroštátne požiadavky (v prípade potreby). V delegovanom nariadení sa takisto uvádzajú informácie, ktoré sa v registri uchovávajú aktualizované, okrem iného napríklad typ subjektu; registračné číslo, celý názov, skratka a logo; členský štát, v ktorom má európska politická strana alebo európska politická nadácia svoje sídlo; adresa sídla, dátum registrácie a iné.

Delegované nariadenie (EÚ, Euratom) 2015/2401 bolo prijaté 2. októbra 2015 a oznámené Európskemu parlamentu a Rade. Európsky parlament ani Rada v lehote dvoch mesiacov stanovenej podľa článku 36 ods. 5 nariadenia o európskych politických stranách nevzniesli proti delegovanému aktu žiadne námietky. Žiadna z týchto inštitúcií nenavrhla predĺženie danej dvojmesačnej lehoty o ďalšie dva mesiace v zmysle toho istého ustanovenia.

Po uplynutí dvojmesačného obdobia bolo delegované nariadenie (EÚ, Euratom) 2015/2401 uverejnené v úradnom vestníku[[3]](#footnote-3) a účinnosť nadobudlo 8. januára 2016.

Komisia zatiaľ neprijala delegované akty na základe článku 8 ods. 3 písm. b) nariadenia o európskych politických stranách na účely zmien štandardného formálneho vyhlásenia uvedeného v prílohe, keďže štandardné vyhlásenie uvedené v prílohe k nariadeniu o európskych politických stranách je stále v platnosti, a aby sa dala posúdiť potreba zmeny uvedeného nariadenia, treba získať viac skúseností s jeho uplatňovaním.

# ZÁVER

Komisia vykonávala delegované právomoci, ktoré jej boli udelené na základe článku 7 ods. 2 a článku 8 ods. 3 písm. a) nariadenia o európskych politických stranách. Komisia považuje za nevyhnutné predĺžiť toto splnomocnenie, aby sa v budúcnosti mohlo zmeniť alebo bližšie určiť, ktoré informácie a podporné dokumenty sa majú uchovávať v registri európskych politických strán a európskych politických nadácií.

Komisia považuje za potrebné aj delegované právomoci na základe článku 8 ods. 3 písm. b) nariadenia o európskych politických stranách, a to na účely zmien štandardného vyhlásenia uvedeného v prílohe k nariadeniu. Aby sa dala posúdiť potreba takéhoto ustanovenia, treba získať viac skúseností s uplatňovaním nariadenia o európskych politických stranách.

Komisia touto správou spĺňa požiadavku na podávanie správ podľa článku 36 ods. 2 nariadenia o európskych politických stranách a vyzýva Európsky parlament a Radu, aby túto správu vzali na vedomie.

1. Ú. v. EÚ L 317, 4.11.2014, s. 1. [↑](#footnote-ref-1)
2. Ú. v. EÚ L 333, 19.12.2015, s. 50. [↑](#footnote-ref-2)
3. Delegované nariadenie 2015/2401 bolo v úradnom vestníku uverejnené 19. decembra 2015. [↑](#footnote-ref-3)